b'\n_START_ARTICLE_\n1695 (albumi)\n_START_SECTION_\nKappaleiden tarinat\n_START_PARAGRAPH_\n\xe2\x80\x9dHallan valta\xe2\x80\x9d_NEWLINE_\xe2\x80\x9dKato iski kahtena vuonna 1695 ja 1696. Talvista ei tullut loppua, ja kes\xc3\xa4isin sade ei tuntunut loppuvan. Elokuun hallay\xc3\xb6t tuhosivat vihre\xc3\xa4ksi j\xc3\xa4\xc3\xa4neen viljan. Kaikkialla maassa oli tarjolla vain pettua ja matoista, pilaantunutta viljaa. Oudot s\xc3\xa4\xc3\xa4t tuhosivat herneviljelm\xc3\xa4t, kalansaaliit olivat huonommat kuin miesmuistiin. Kruunun varastojen vilja ei riitt\xc3\xa4nyt ja t\xc3\xa4ydennyst\xc3\xa4 ei saatu Ruotsista, eik\xc3\xa4 Virosta, jossa kato oli l\xc3\xa4hes yht\xc3\xa4 paha kuin Suomessa. Toisena n\xc3\xa4lk\xc3\xa4talvena liikkeelle l\xc3\xa4htiv\xc3\xa4t kerj\xc3\xa4l\xc3\xa4iset, jotka levittiv\xc3\xa4t tauteja. Moraali murentui, kuolema levisi talosta taloon. V\xc3\xa4est\xc3\xb6st\xc3\xa4 kuoli jopa kolmannes.\xe2\x80\x9d_NEWLINE_\xe2\x80\x9d\xc3\x84\xc3\xa4rell\xc3\xa4\xe2\x80\x9d_NEWLINE_\xe2\x80\x9dSotkamossa er\xc3\xa4\xc3\xa4ss\xc3\xa4 perheess\xc3\xa4, is\xc3\xa4nn\xc3\xa4n poissa ollessa, tehtiin ry\xc3\xb6st\xc3\xb6murha, jossa tapettiin kirveell\xc3\xa4 em\xc3\xa4nt\xc3\xa4 ja piika. Verity\xc3\xb6t\xc3\xa4 todistivat talon 1- ja 2-vuotiaat lapset. Paikalle rynnisti my\xc3\xb6s muita n\xc3\xa4lk\xc3\xa4isi\xc3\xa4, jotka varastivat yht\xc3\xa4 ja toista. Kun is\xc3\xa4nt\xc3\xa4 palasi kotiin, kerrotaan h\xc3\xa4nen l\xc3\xb6yt\xc3\xa4neen ruumiit sek\xc3\xa4 lapsensa, joista nuorempi oli \xe2\x80\x99maannut kuolleen \xc3\xa4itins\xc3\xa4 rinnoilla ja maidon sijasta imenyt h\xc3\xa4nen vertaan\xe2\x80\x99. Toisaalta l\xc3\xb6ydettiin er\xc3\xa4\xc3\xa4n kaupungin sillalta kuolleena nainen, jonka kaksi pient\xc3\xa4 lasta imiv\xc3\xa4t kuolleen \xc3\xa4itins\xc3\xa4 rintoja.\xe2\x80\x9d_NEWLINE_\xe2\x80\x9dKuolimaan tyt\xc3\xa4r\xe2\x80\x9d_NEWLINE_\xe2\x80\x9dEuran l\xc3\xa4hell\xc3\xa4, Kuolimaan kyl\xc3\xa4ss\xc3\xa4, ei ollut onnellista Liisa Henrikintytt\xc3\xa4ren el\xc3\xa4m\xc3\xa4. H\xc3\xa4n l\xc3\xa4hetti kerjuulle tytt\xc3\xa4rens\xc3\xa4 Marian, jonka ruumis l\xc3\xb6ytyi kaksi viikkoa my\xc3\xb6hemmin Kuolimaan kyl\xc3\xa4n joesta. Liisa Henrikintyt\xc3\xa4r tunnisti ruumiin ja kertoi sen my\xc3\xb6hemmin haudatun Hinnerjoen hautausmaalle. My\xc3\xb6hemmin lapsen ruumis l\xc3\xb6ytyi kuitenkin uudestaan. Liisa oli ilmeisesti heitt\xc3\xa4nyt ruumiin jokeen. T\xc3\xa4m\xc3\xa4n j\xc3\xa4lkeen h\xc3\xa4n hylk\xc3\xa4si ruumiin latoon, jossa koirat ja muut el\xc3\xa4imet s\xc3\xb6iv\xc3\xa4t siit\xc3\xa4 osia. Oikeus oli sit\xc3\xa4 mielt\xc3\xa4, ett\xc3\xa4 Liisa Henrikintyt\xc3\xa4r oli itse tappanut tytt\xc3\xa4rens\xc3\xa4. Todistajien mukaan tyt\xc3\xa4r oli sairaanloinen, n\xc3\xa4l\xc3\xa4st\xc3\xa4 turvonnut, eik\xc3\xa4 \xc3\xa4iti ollut osoittanut mit\xc3\xa4\xc3\xa4n \xc3\xa4idillist\xc3\xa4 rakkautta tyt\xc3\xa4rt\xc3\xa4\xc3\xa4n kohtaan vaan oli kohdellut t\xc3\xa4t\xc3\xa4 kovakouraisesti.\xe2\x80\x9d_NEWLINE_\xe2\x80\x9dMusta leip\xc3\xa4\xe2\x80\x9d_NEWLINE_\xe2\x80\x9dIhmiset joutuivat turvautumaan luonnottomaan ravintoon. Talonpojat kertoivat pilaantuneesta viljasta leivottujen leipien olevan mustia. Leip\xc3\xa4 sairastutti ja tappoi ihmisi\xc3\xa4. Muun muassa Porvoon edustalta haaksirikosta ker\xc3\xa4tty vilja oli t\xc3\xa4ysin kastunutta, ja puolim\xc3\xa4d\xc3\xa4n viljan homeet muodostivat myrkkyj\xc3\xa4, jotka vaikuttivat immuunij\xc3\xa4rjestelm\xc3\xa4\xc3\xa4n ja keskushermostoon.\xe2\x80\x9d_NEWLINE_\xe2\x80\x9dJumalan vihan ruoska\xe2\x80\x9d_NEWLINE_\xe2\x80\x9dVanhassa Testamentissa Jumala kurittaa miekalla, n\xc3\xa4l\xc3\xa4ll\xc3\xa4 ja rutolla kansaansa rangaistakseen sit\xc3\xa4 sen pahuuden ja uppiniskaisuuden takia. 1600-luvun Ruotsissa etsittiin merkkej\xc3\xa4 Jumalan suosiosta ja pel\xc3\xa4ttiin h\xc3\xa4nen kostoaan. Vanhatestamentillinen moraali ja maanviljelyn tuottoon liittyv\xc3\xa4 fatalismi l\xc3\xa4p\xc3\xa4isiv\xc3\xa4t koko yhteiskunnan, joten ei ole yll\xc3\xa4tt\xc3\xa4v\xc3\xa4\xc3\xa4, ett\xc3\xa4 katovuosia pidettiin Jumalan rangaistuksena.\xe2\x80\x9d_NEWLINE_\xe2\x80\x9dTalvik\xc3\xa4r\xc3\xa4j\xc3\xa4t\xe2\x80\x9d_NEWLINE_\xe2\x80\x9dPielisj\xc3\xa4rven k\xc3\xa4r\xc3\xa4jill\xc3\xa4 vuonna 1699 tuomittiin kuolemaan talonpojan leski Marketta Pertuntyt\xc3\xa4r Vaikon kyl\xc3\xa4st\xc3\xa4. Marketta oli surmannut 6-vuotiaan Lastikka-nimisen tytt\xc3\xa4rens\xc3\xa4 ly\xc3\xb6m\xc3\xa4ll\xc3\xa4 h\xc3\xa4nt\xc3\xa4 rautakangella p\xc3\xa4\xc3\xa4h\xc3\xa4n. Kolme p\xc3\xa4iv\xc3\xa4\xc3\xa4 t\xc3\xa4t\xc3\xa4 ennen perheen vanhin poika Kaarle oli surmannut 7-vuotiaan Paavali-nimisen veljens\xc3\xa4 my\xc3\xb6s rautakangella p\xc3\xa4\xc3\xa4h\xc3\xa4n ly\xc3\xb6m\xc3\xa4ll\xc3\xa4. Kummankin surmatun p\xc3\xa4\xc3\xa4 ja sis\xc3\xa4elimet kaivettiin maahan, ruumiit paloiteltiin ja paistettiin uunissa, mink\xc3\xa4 j\xc3\xa4lkeen ruumiit sy\xc3\xb6tiin. Marketan miehen kuoltua kahden viikon p\xc3\xa4\xc3\xa4st\xc3\xa4 vanhin poika Kaarle ja Marketta l\xc3\xa4htiv\xc3\xa4t kulkemaan ravintoa etsi\xc3\xa4kseen. Matkatessaan he kohtasivat samassa tarkoituksessa liikkuneen Juhana Tapaninen -nimisen pojan, jonka Kaarle surmasi iskem\xc3\xa4ll\xc3\xa4 kirveen kamaralla p\xc3\xa4\xc3\xa4h\xc3\xa4n, vaikka Juhana oli pyyt\xc3\xa4nyt, ettei h\xc3\xa4nt\xc3\xa4 surmattaisi. T\xc3\xa4m\xc3\xa4n j\xc3\xa4lkeen he tekiv\xc3\xa4t nuotion ja paistoivat yhden reiden ja s\xc3\xb6iv\xc3\xa4t sen ottaen loput ruumiista mukaansa.\xe2\x80\x9d_NEWLINE_\xe2\x80\x9dN\xc3\xa4lk\xc3\xa4kev\xc3\xa4t\xe2\x80\x9d_NEWLINE_\xe2\x80\x9dKuolema on ovella. Suurin joukkokuolemien tuho tapahtui vuonna 1697, jolloin Suomessa menehtyi kymmeni\xc3\xa4 tuhansia ihmisi\xc3\xa4. Aikalaisten tiedot tuhon mittasuhteista olivat ep\xc3\xa4tarkkoja mutta sit\xc3\xa4kin kylm\xc3\xa4\xc3\xa4v\xc3\xa4mpi\xc3\xa4. Maaherrat kirjoittivat ihmisten kuolevan ja loppujen j\xc3\xa4tt\xc3\xa4v\xc3\xa4n kotinsa ja l\xc3\xa4htev\xc3\xa4n kerjuulle. Kerjuulle l\xc3\xa4htij\xc3\xa4t taasen levittiv\xc3\xa4t tauteja. Kuningas Kaarle XI teki kuolemaa. Tukholmaan kantautui tietoja joukkokuolemista ja valtavasta n\xc3\xa4l\xc3\xa4nh\xc3\xa4d\xc3\xa4st\xc3\xa4. N\xc3\xa4m\xc3\xa4 muodostivat yhdess\xc3\xa4 er\xc3\xa4\xc3\xa4nlaisen raamatullisen kohtalonsinfonian. Suomi oli saarroksissa, j\xc3\xa4\xc3\xa4 eristi maan kuten joka talvi, mutta nyt se toi mukanaan kuoleman. Suomenlahti oli viel\xc3\xa4 huhtikuun lopussa t\xc3\xa4ysin j\xc3\xa4\xc3\xa4n peitossa. Kahden katovuoden j\xc3\xa4lkeen aitat olivat tyhji\xc3\xa4. V\xc3\xa4ke\xc3\xa4 kuoli p\xc3\xa4ivitt\xc3\xa4in, ja he makasivat hautaamatta, koska eloonj\xc3\xa4\xc3\xa4neet olivat liian voimattomia tekem\xc3\xa4\xc3\xa4n mit\xc3\xa4\xc3\xa4n. Talvi 1696-1697 oli pahin mahdollinen: se oli osin niin leuto ja m\xc3\xa4rk\xc3\xa4, ett\xc3\xa4 rukiin talvehtiminen ep\xc3\xa4onnistui. Kev\xc3\xa4ttalvi oli kuitenkin kylm\xc3\xa4.\xe2\x80\x9d_NEWLINE_\xe2\x80\x9dMaan poveen\xe2\x80\x9d_NEWLINE_\xe2\x80\x9dKuolonvuosien aikaan kadon lis\xc3\xa4ksi tappoivat taudit. N\xc3\xa4lk\xc3\xa4\xc3\xa4 seurasi muun muassa lavantauti, joka levisi saastuneen ruuan ja juoman kautta. Talot t\xc3\xa4yttyiv\xc3\xa4t ruumiista. Jos halla ei tuhonnut viljaa, niin liialliset sateet saivat viljan m\xc3\xa4t\xc3\xa4nem\xc3\xa4\xc3\xa4n pelloille.\xe2\x80\x9d_NEWLINE_\xe2\x80\x9dNimett\xc3\xb6m\xc3\xa4t\xe2\x80\x9d_NEWLINE_\xe2\x80\x9dHaudattujen luettelossa on mainintoja haudatuista ruumiista, joiden nimi\xc3\xa4 ei tiedetty \xe2\x80\x93 muun muassa Asikkalassa 21 ruumista, Tottij\xc3\xa4rvell\xc3\xa4 6 ruumista, joista kukaan ei tiennyt edes sit\xc3\xa4, mist\xc3\xa4 he olivat. Kangasniemen kirkkoherra my\xc3\xb6nsi, ett\xc3\xa4 pit\xc3\xa4j\xc3\xa4ss\xc3\xa4 haudattiin hautausluettelossa olevien lis\xc3\xa4ksi monia kerj\xc3\xa4l\xc3\xa4isi\xc3\xa4 ja tuntemattomia saariin ja \xe2\x80\x99nauriskuoppiin\xe2\x80\x99. Vaikka siunattuun maahan hautaaminen oli uuden ajan alussa hyvin t\xc3\xa4rke\xc3\xa4\xc3\xa4, jouduttiin kuolleisuuden kasvaessa h\xc3\xa4lytt\xc3\xa4viin lukemiin hautaamaan kuolleita joukkohautoihin ja turvautumaan vaihtoehtoisiin ratkaisuihin. Vihdiss\xc3\xa4 kirkkomaan ulkopuolelle haudattiin ahtauden vuoksi \xe2\x80\x99irtolaisia ja muuta k\xc3\xb6yh\xc3\xa4\xc3\xa4 v\xc3\xa4ke\xc3\xa4\xe2\x80\x99.\xe2\x80\x9d'